CELEX: 62011CN0072
Language: sk
Date: 2011-02-18 00:00:00
Title: Vec C-72/11: Návrh na začatie prejudiciálneho konania, ktorý podal Oberlandesgericht Düsseldorf (Nemecko) 18. februára 2011 — Generalbundesanwalt na Bundesgerichtshof/Mohsen Afrasiabi, Behzad Sahabi, Heinz Ulrich Kessel

27.8.2011   
            
            
               SK
            
            
               Úradný vestník Európskej únie
            
            
               C 252/12
            
         Návrh na začatie prejudiciálneho konania, ktorý podal Oberlandesgericht Düsseldorf (Nemecko) 18. februára 2011 — Generalbundesanwalt na Bundesgerichtshof/Mohsen Afrasiabi, Behzad Sahabi, Heinz Ulrich Kessel
   (Vec C-72/11)
   2011/C 252/23
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Oberlandesgericht Düsseldorf
   
      Účastníci konania pred vnútroštátnym súdom
   
   
      Žalobca: Generalbundesanwalt na Bundesgerichtshof
   
      Žalovaní: Mohsen Afrasiabi, Behzad Sahabi, Heinz Ulrich Kessel
   
      Prejudiciálne otázky
   
   
               1.
            
            
               Je na to, aby išlo o sprístupnenie v zmysle článku 7 ods. 3 nariadenia Rady (ES) č. 423/2007 (1) potrebné, aby osoba/subjekt uvedená v prílohe nariadenia mohla hospodárske zdroje bezprostredne použiť na získanie finančných prostriedkov alebo služieb? Alebo sa má článok 7 ods. 3 nariadenia Rady (ES) č. 423/2007 vykladať v tom zmysle, že zákaz nepriameho sprístupnenia sa vzťahuje na dodávku a montáž funkčného hospodárskeho zdroja, ktorý však ešte nie je pripravený na používanie (v tomto prípade vákuovej pece), u tretej osoby v Iráne, pomocou ktorého má tretia osoba zámer neskôr vyrábať výrobky pre právnickú osobu, subjekt alebo orgán uvedený v prílohách IV a V nariadenia?
            
         
               2.
            
            
               Má sa článok 7 ods. 4 nariadenia Rady (ES) č. 423/2007 vykladať v tom zmysle, že o obchádzanie môže ísť len v tom prípade, ak páchateľ svoje konanie formálne — ale len zdanlivo — prispôsobí zákazom, ktoré vyplývajú z článku 7 ods. 1 až 3 nariadenia (ES) č. 423/2007, takže sa na jeho konanie ani v prípade extenzívneho výkladu nevzťahujú ustanovenia upravujúce zákaz? Vylučujú sa tým navzájom zákaz obchádzania a zákaz sprístupnenia? V prípade kladnej odpovede: Môže konanie, na ktoré by sa (ešte) nevzťahoval zákaz (nepriameho) sprístupnenia, napriek tomu predstavovať obchádzanie v zmysle článku 7 ods. 4 nariadenia Rady (ES) č. 423/2007?
               Alebo je článok 7 ods. 4 nariadenia Rady (ES) č. 423/2007 všeobecným ustanovením, pod ktoré možno zahrnúť každé konanie, ktoré má v konečnom dôsledku viesť k sprístupneniu hospodárskeho zdroja osobe alebo subjektu uvedeným v prílohách IV a V?
            
         
               3.
            
            
               Vyžaduje si subjektívny prvok skutkovej podstaty „vedome a úmyselne“ v článku 7 ods. 4 nariadenia Rady (ES) č. 423/2007 okrem toho, aby sa skutočne vedelo o obchádzaní zákazu sprístupnenia, ktoré je predmetom alebo účelom daného konania, aj ďalšie vôľové prvky prinajmenšom v tom zmysle, že páchateľ bol s obídením zákazu uzrozumený? Alebo musí páchateľovi výslovne záležať na obídení zákazu, čiže musí konať s týmto zámerom?
               Alebo sa nevyžaduje vedomé obídenie, ale skôr stačí, že páchateľ považuje obídenie zákazu len za možné a je s tým uzrozumený?
            
         
      (1)  Nariadenie Rady (ES) č. 423/2007 z 19. apríla 2007 o reštriktívnych opatreniach voči Iránu (Ú. v. EÚ L 103, s. 1).